open-index/open-wikipedia-markdown huggingface dataset:
Aliya

**Aliya** (ivri: עֲלִיָּה‎ "asende") es la migra de iudis de la diaspora a la Stato de Israel (Eretz Israel en ivri). Ance definida como la "ata de vade a alta" (pd a Jerusalem), la fa de aliya per vade a la tera de Israel es un de la prinsipes la plu fundal de sionisme. La ata oposada, la migra de la Stato de Israel, es definida en ivri como *yerida* ("desende"). La leje de reveni de la Stato de Israel dona a la iudis e sua desendentes diretos automata en relata a la abita e sitadania israeli.

Per la plu parte de la istoria iudi la iudis ia vive en la diaspora do aliya ia developa como un aspira nasional per la popla iudi, an si lo ia no es completida asta la developa de la move sioniste en la sentenio 19 tarda. La migra a grande scala de iudis a Filastin ia comensa en 1882. De la institui de la Stato de Israel en 1948, plu ca 3 milion iudis ia move a Israel. En 2014, Israel e Filastin ia ave la 42,9% de la popla iudi mundal.

## Etimolojia
Aliya en ivri sinifia "asende". La tradision iudi vide viaja a la tera de Israel como un asende, ambos jeografial e metafisical. Cualcun viajante a Israel de Misre, Babilonia o la Basin Mediteraneo, do multe iudis ia vive en la tempo de la rabis temprana, ia asende a un altia plu alta. Visita Ieruxalim, ance envolve "asende".
Alge

**Alges** (de latina "alga") es un grupo grande e variante de organismes simple e tipal autotrofial, cual inclui formas uniselulal e ance formas como la fuca jigante cual crese a 65 metres de longia. Alges es fotosintesal como plantas, ma sua texedas no es organizada en la multe organos distinguida como en plantas teran.

La plu de alges simple es flagelines o ameboines, ma formas colonial e nonmovente ia developa separada entre grupos variosa. Niveles de organiza inclui estas:
*Colonial: grupos peti de selulas movente
*Capsoide: selulas individua e nonmovente, caxida en muco
*Cocoide: selulas individua e nonmovente con mures selulal
*Palmeloide: selulas nonmovente, caxida en muco
*Filetos: un fileta de selulas nomovente, juntada la un a la otra, a veses raminte
*Parencimatos: selulas cual formi un talo con difere partal de texedas

En tre linias un organiza plu alta es atenida, con difere completa de texedas. Estas es la alges brun (de cual alga ateni longias de 50 m), la alges roja, e la alges verde. La formas la plu complicada es trovada en la alges verde, en un linia cual ia evolui a la plantas teran. Cuando la vivente ave organos de reprodui con stratos de selulas protejente, lo no es plu nomida "alge".
Alfred Tennyson

**Alfred Tennyson** (6 agosto 1809 – 6 otobre 1892) ia es la Poesiste Laurida de Britan en Er tra multe de la rena de Rea Victoria, e es ancora un de la poesistes brites la plu popular.

El ia esele en scrive testos corta como "The Charge of the Light Brigade" (La ataca de la Brigada Lejera). Multe de sua poesias ia es fundida sur temas de mitolojia clasica, como "Ulysses", ma "In Memoriam A.H.H." ia es scriveda per onora sua ami Arthur Hallam, un poesiste e studiante a Trinity College, Cambridge, pos cuando el ia mori par ataca serebral a la eda de 22. Tennyson ia scrive ance alga poesias nonrimante, incluinte "Ulysses". En sua carera, Tennyson ia atenta drama, ma sua teatrales no ia susede multe.

Alga espresas de la obras de Tennyson ia deveni comun en la lingua engles, incluinte "Nature, red in tooth and claw" (Natur, roja a dente e gara), "'Tis better to have loved and lost / Than never to have loved at all" (Lo es plu bon ce on ia ama e perde / Ca ce on ia ama nunca), "Theirs not to reason why, / Theirs but to do and die" (Los no debe demanda perce, / Los debe ata e mori), "My strength is as the strength of ten, / Because my heart is pure" (Mea fortia es como la fortia de des, / Car mea cor es pur), "To strive, to seek, to find, and not to yield" (Labora, xerca, trova e no sede), "Knowledge comes, but Wisdom lingers" (La Sabe veni, ma la Sajia resta), e "The old order changeth, yielding place to new" (La ordina vea cambia, sedente sua loca a la nova).

## Vive

El ia nase en Somersby, Lincolnshire, England, en un linia burjes de Tennysones, ma ia ave ance asendentes nobil e real. Tennyson e du de sua fratones ia scrive poesia en sua anios adolesente, e un colie de poesias par tota tre ia es local publicida cuando Alfred ia ave sola 17 anios.

En 1850, pos la mori de William Wordsworth e la refusa de Samuel Rogers, on ia asinia Tennyson a la posto de Poesiste Laurida. El ia resta en la posto asta sua propre mori en 1892, la periodo la plu longa de cualce laurida o a ante o a pos. Tennyson ia sasia la esijes de esta posto par produi poesias conveninte ma comun noninspirada, como un poesia de saluta a Prinsesa Alexandra de Danmarc cuando el ia ariva en Britan per sposi la re futur Edward 7.

En 1855, Tennyson ia scrive un de sua obras la plu bon conoseda, "The Charge of the Light Brigade", un tribui dramosa a la cavalores envolveda en un ataca nonsaja a 25 otobre 1854, en la Gera Crimsce.

## Lia esterna
* Vela tra la sera
Almohade

La **almohades** ia es un promove relijial muslim liada a la federa de tribus berber de la Mazmutz. Lo ia es fundida en la sentenio 12 par Ibn Tumart entre la tribus berber de Maroco sude. Sirca 1120, la almohades ia constitui un stato berber en Tinmel en la Montes Atlas. Los ia suverti la dinastia almoravide, ci ia governa Maroco, en 1147 cuando Abd al-Mu'min al-Gumi ia concista Marrakesh e ia declara se califa. Los ia estende tra Magrib par 1159 e a Al-Andalus en 1172.

La domina almohade de Espania ia continua asta 1212, cuando Muhammad 3 "al-Nasir" ia es vinseda en la batalia de Las Navas de Tolosa par un alia de prinses cristian de Castilla, Aragon, Navarra e Portugal. Casi tota la domina moro en Espania ia es perdeda pronto a pos, con la grande sites moro de Cordoba e Sevilla cadente a la cristianes en ordina en 1236 e 1248.

La almohades ia continua governante en Africa asta la perde par partes de sua teritorio tra un revolta de tribus cual ia permete la asende de sua enemis, la meridines en 1215. La ultima representante de la linia, Idris al-Wathiq, ia es reduida a la posese de Marrakesh, do ia es asasinada par un sclavo en 1269, fininte la domina almohade de Magrib ueste.
Alpes

**La Alpes** (Deutx: Alpen; Franses: Alpes; Italian: Alpi; Slovenian: Alpe) es la nom de un de la cadenas de montes la plu grande en Europa, estendente de Osteraic e Slovenia en la este, tra Italia, Suiz, Lictenstain e Deutxland asta Frans en la ueste. La monte la plu alta en la Alpes es Mont Blanc ("monte blanca"), cual ave 4 808 metres de altia, a la frontera entre Frans e Italia.

## Etimolojia
La parola en Lingua franca nova "Alpes" veni de la latina *Alpes* (cual ance es usada en otra linguas como espaniol, franses e portuges, en catalan es *Alps*). Maurus Servius Honoratus, un comentor anticin de Vergilio, dise en sua comenta (A. X 13) ce tota la montes alta es nomida Alpes par la celtas. La parola ta es comun en italo-celta, car la linguas celta ave parolas per montes alta derivada de alp.
America Norde

**America Norde** es un continente entre la Mar Atlantica a la este e la Mar Pasifica a la ueste. Tota de lo es situada a norde de la ecuator, en la emisfera norde, e la plu de lo es situada en la emisfera ueste. Lo pote ance es considerada un sucontinente de America.

America norde covre un area de sirca 24 709 000 km2, cual es sirca 16.5% de la tera de la Tera e sirca 4.8% de la surfas total de la Tera. America norde es la continente la tre de la plu grande en area, pos Asia e Africa, e la cuatro de la plu grande en cuantia de abitores, pos Asia, Africa e Europa. En 2013, on ia estima ce la cuantia de abitores ia es cuasi 565 milion persones en 23 statos autonom, cual ia es aprosima 7.5% de la cuantia de abitores de la mundo, si on inclui isolas prosima (la plu notable de cual es en la Mar Caribe).

America norde ia es abita par umanas prima en la periodo glasial la plu resente, tra la ponte de tera de Bering sirca 40 000 a 17 000 anios a ante. On suposa ce la periodo paleoamerican orijinal ia dura asta sirca 10 000 anios a ante (la comensa de la periodo anticin). La paso clasica ia estende entre la sentenios 6 e 13. La eda precolombian ia fini par la migras transatlantica e la ariva de colonistes european en la eda de descovre e la periodo temprana moderna.

Alga de sua nasiones es multe rica, como la SUA, ma otras, como Aiti, es multe povre. La linguas la plu comun es engles, espaniol e franses. En Canada e la SUA, la cultur es xef european, ma en Mexico, la isolas de la Mar de Caribe e la nasiones de America Sentral, la cultures de Europa es en junta con la cultures de la americanes orijinal. Ance, la cultures de Africa ia influe tota la Americas.

*Gronland
*Canada
*Statos Unida de America
*Mexico
*Bermuda
*America Sentral
*Paises de la Mar de Caribe

Multe persones usa la parolas "America Norde" sola per la SUA e Canada. Mexico, America Sentral, e la paises de la Mar de Caribe, en esta caso, es partes de "America Latina".
America Sentral

**America Sentral** (en espaniol: *América Central* o *Centroamérica*) es un istmo e la parte de America Norde la plu sude. Lo es juntada a America Sude en la sude-este. America Sentral es bordada par Mexico en la norde, Colombia en la sude-este, la Mar Caribe en la este e la Mar Pacifica en la ueste. America Sentral es composada de sete paises: Beliz, Costa Rica, Salvador, Guatemala, Onduras, Nicaragua e Panama. La cuantia de abitores de America Sentral es entre 41 739 000 (la estima de 2009) e 42 688 190 (la estima de 2012).

America Sentral es un parte de la punto calda mesoamerican de biodiversia cual estende entre Guatemala norde e Panama sentral. Par causa de alga falias ativa e la arco volcanal de America Sentral, la rejion es sismica multe ativa. Erutas volcanal e tremateras aveni frecuente; esta desastres natural ia resulta la perde de multe vives e propria.

## Istoria
En la eda precolombian, America Sentral ia es abitada par la persones nativa de Mesoamerica en la norde e ueste, e la popla istmo-colombian en la sude e este. Pronto pos cuando Cristoforo Colombo ia viaja a America, la espanioles ia comensa coloni America. Entre 1609 e 1821, la plu de la teritorio en America Sentral – estra la tera cual ia deveni Beliz e Panama – ia es governada par la Visreal de Espania Nova en Site Mexico como la Capitania Jeneral de Guatemala. Pos Espania Nova ia autonomi de Espania en 1821, alga de sua provinses ia es proprida par la Prima Impero Mexican, ma los ia separa pronto se de Mexico per formi la Republica Federal de America Sentral, cual ia dura entre 1823 e 1838. La sete statos ia deveni ultima statos autonom: la primas ia es Nicaragua, Ondoras, Costa Rica e Guatemala en 1838; Salvador ia segue en 1841; Panama en 1903; e final Beliz en 1981. An aora, persones en America Sentral refere ancora a veses a sua nasiones como si los ta es provinses de un stato American Sentral (pe: persones scrive comun "C.A." pos la nomes de paises, en situas formal e nonformal).

## Paises
America Sude

**America Sude** es un continente entre la Mar Pasifica a la ueste e la Mar Atlantica a la este. La plu de lo es situada a sude de la ecuator, en la emisfera sude, con un parte relativa peti en la emisfera norde. Lo es situada intera en la emisfera ueste. 

Multe areas de America Sude es povre, ma lo ave cultures multe interesante, juntante la cultures de Espania e Portugal con los de la americanes orijinal. La plu de persones parla espaniol o portuges, ma multe parla linguas de la popla orijinal, como cetxua, la lingua de la incas. Ance, la cultures de Africa ia influe tota la Americas. On pote considera lo un sucontinente de America, cual es la model usada par la nasiones cual parla linguas romanica. La refera a America sude en loca de otra rejiones (per esemplo America Latina o la Cono Sude) ia crese en la desenios resente par causa de dinamica jeopolitical (spesial la alti de Brasil).

America Sude ave des-tre paises:
*Arjentina
*Brasil
*Txile
*Paraguai
*Uruguai
*Bolivia
*Peru
*Ecuador
*Colombia
*Venezuela
*Guiana
*Suriname
*Guian Franses

Des paises es partes de America Latina. Brasil, cual es la pais la plu grande en America Sude, ave un historia con Portugal, e la plu de persones parla portuges. La otra nove paises – Arjentina, Txile, Paraguai, Uruguai, Bolivia, Peru, Ecuador, Colombia e Venezuela – ave istorias con Espania e la plu de persones parla espaniol. 

La otra tre paises ave istorias con otra paises de Europa. Guiana ave un istoria con England, Suriname ave un istoria con Nederland, e Guian Franses ave un istoria con, e es un parte de, Frans.
Americanes orijinal

La **popla orijinal de la Americas** es los ci ia abita en esta continentes ante la ariva de la esplorores european, e la desendentes de los. Los es ance nomida *americanes nativa*, *nasiones prima* e *indianes american*.

Seguente la model comun de migra a la Americas, la via la plu importante ia es Beringia, un ponte de tera cual, en la pasada, ia junta Asia e America tra la area cual es aora la Streta Bering. Esta migra ia aveni a minima 12 000 anios ante oji, ma on no conose la tempo plu antica. Alga siensistes crede ce persones de Europa o Australia ia ariva plu temprana. Seguente la americanes orijinal, los ia abita en America de la comensa de sua esiste.

La nom "indian" ia es un inventa de Cristoforo Colombo, ci ia crede ce el ia ariva a la Isolas de Indonesia (la Indias Este). La idea ce la americanes orijinal es un popla simple no es coreta, e los regarda se como poplas diversa.

Alga de la americanes orijinal ia es xasores e coliores; multe ia es cultivores. Los ia developa multe plantas cultival cual nos usa aora tra la mundo, e ia doma animales aora internasional domada. La sosias de la americanes orijinal ia varia entre poca grupos familial, tribus de cultivores con xefes e armadas, e imperos grande como la Maia, la Asteca, e la Inca.

## Vide ance
* Linguas american orijinal

## Lias esterna
* Wikimedia Commons – fotos de stradas e canales
Amiria de Bari

La **Amiria de Bari** ia es un stato political-militar sentrida en la site Bari, en la sude de Italia. Lo ia es la stato muslim la plu longa en Italia (847–871).

Baria ia es ojeto de atacas arabi o berber en 840 tarda o 841 temprana, cuando lo ia es corta ocupada. Seguente Al-Baladhuri, Bari ia es concistada par Kalfün a la Impero Bizantian. Kalfün ia es probable de la Amiria de Sisilia. La concista ia es videda par muslimes de la mesma epoca como nonimportante, car lo ia es fada par un figur peti sin suporta de otra stato muslim. La seguente a Kalfün, Mufarrag ibn Sallam, ia solisita aida a la califa abasida, al-Mutawakkil, en Baghdad, e a sua governor provinsal de Misre per reconose la concista, cual ia es asetada. Mufarrag ia estende la influe muslim e la area de la amiria.

La amir tre (e la ultima) ia es Sawdan, ci ia oteni la potia s 857 pos la asasina de sua presedor Mufarrag. EL ia invade la Prinsia lombard de Benevento, forsante la prinse Adelchis a paia tribui.

En 864 el a fini ia oteni la indui demandada per Mufarrag. En la media de la desenio de 860, un monce franco nomida Bernard e du acompaniores ia pausa en Bari en un peregrina a Ieruxalim. Los ia susede reseta de Sawdan leteras permetente un pasaje secur tra tota Egipte e la Tera Santa. Seguente la *Itenerarium Bernardi*, la rejistra de Bernard de la aveni, Bari, la *civitatem Sarracenorum*, ia ance parteni a la "beneventanes".
Amiria de Sisilia

La **Amiria de Sisilia** ia es un amiria en la isola Sisilia cual ia esiste de 831 a 1072. Sua capital ia es Palermo.

La muslimes, ci ia invade un en 625, ia controla la isola entera de la Impero Bizantian en un serie de disputas entre 827 e 902. Un cultur arabi-bizantian ia developa, produinte un stato multilingual e multirelijiosa. La Amiria ia es concistada par la mersenarios cristian normande su Roger 1 de Sisilia, ci ia fundi la Contia de Sisilia en 1071. La ultima site muslim en la isola, Noto, ia es concistada en 1091.

La muslimes sisilian ia resta sitadanes de la Contia e, a pos, la Rena de Sisilia, asta ce los ci ia no converti ia es espulsada en 1240. Asta la sentenio 12 tarda, e probable tan tarda como 1220, la muslimes ia es la majoria de popla de la isola. Sua influe ia resta importante en alga elementos de la lingua sisilian, como ance en nomes familial e locas.

## Invades arabi un de Sisilia
En 535, la imperor Justiniano 1 reconcista Sisilia per la Impero Roman, aora sola governada de Constantinopoli. Cuando la potia de lo ce oji es conoseda como Impero Bizantian ia diminui en la ueste, Sisilia ia es invadeda par la Califia Raxidun en la rena de la califa Utman en la anio 652. An tal, esta invade un ia dura poca, e la arabi ia abandona multe temprana. En la fini de la sentenio 7, con la concista umaian de Africa norde, la arabia ia catura la porto de Cartago, permetente a los construi barconerias e un base permanente de la cual envia a mar atacas plu sustada.
Amirias Arabi Unida

**Amirias Arabi Unida** (AAU) es un federa de sete statos autonom a la costa este de penisola arabi. La statos es Abu Dhabi, Ajman, Dubai, Al Fujairah, Ras al Khaymah, Ash Shariqah, e Umm al Qaiwain. Los es a la Golfo Persian, bordante Arabia Saudi e Oman.

La area es sirca 83 600 cilometres cuadrida. La site capital es Abu Dabi.

La plu de abitores de AAU vive en vilas costal o oasises interna. La resta de la area es arenosa e nonproduinte. La clima es estrema calda e umida en estate, con temperatures alta promedia suprapasante 40 grados °C. Invernos es jentil.

La cuantia de abitores, en la anio 2007, ia es sirca 4 444 011 persones. La plu de los es muslimes suni, ma minorias esiste de muslimes xia, indus, e cristianes.

Arabi es la lingua ofisial. An tal, arabis es suprapasada par migrantes nonarabi, xef de India, Pacistan, Bangladex, e Iran. Instrui es obligada, comensante a ses anios e continuante per 12 anios.

Industrias costumal inclui cultiva de datilos, sumerji per perlas, eleva de cameles e pexa.

En la desenios pasada, la industria de petrolio ia deveni un fonte major de emplea e revenu nasional, e la amirias es membros de la Organiza de Paises Esportante Petrolio (OPEC).

Cada stato ave sua renor erital propre; juntada, los composa la Consilia Suprema de Renores. La consilia eleje de sua membros un presidente e un vispresidente. La federa es governada ance par un ministro xef e un asembla consiliante.

Ante la gania de autonomia, la Amirias ia es su la proteje militar de Britan Grande. En 1971, ses de los ia prende autonomia como la AAU. Ra's al Khaymah ia junta se como la stato sete en 1972.

AAU ia es la membro fundinte de la Consilia Cooperante de la Golfo en 1981. Pos cuando Irac ia invade Cuait en 1990, la AAU ia denunsia la ataca iraci, e cuando la Gera de Golfo Persian ia eruta en 1991, la federa ia junta se a la alia multinasional cual ia vinse Irac.

La AAU ave un desacorda continuante con Iran sur la dirije de multe isolas en la Golfo Persian.
Amsterdam

**Amsterdam** es la capital de Nederland (Europa), ma la governa nederlandes es locada en Den Haag. La nom vea es Aemstelredamme, cual sinifia "la parario a la rio Amstel". La nom es un ereta, car la *dam* (parario) en la nom es en realia un *dijk* (paramar). Donce, la nom coreta ia ta es "Amsterdijk".

Amsterdam es famosa per:
* sua canales tra la site intera. A alga veses, on nomi lo "la Venetia de la Norde".
* sua istoria de refuja per filosofistes e oposores de potias feudal en la sentenios 16 e 17, cuando la sosia nederlandes ia es ja moderninte. Lo ia es en Amsterdam ce la filosofiste Baruch de Spinoza ia trova refuja contra la persegue de iudistes par la eglisa catoliciste en Portugal. E pos la condena de la pensas de Galileo Galilei, ance par la eglisa catoliciste, Rene Descartes ia move se a Amsterdam do el ia trova libria e ia scrive sua frase famosa *Cogito ergo sum* (o "me pensa donce me esiste").
* la usa, vende e cultiva legal de canabis
* la prostitui legal, impostada e sindicatida
* marcas diversa de bir, como "Amstel Bier" e "Heineken" (de Zaanstad, prosima a Amsterdam)
* la ecipo de futbol Ajax.

La nom reapare:
* En Nederland, un *amsterdammertje* (amsterdamor peti) es un vitro grande de bir.
* La nom vea de New York ia es Nieuw Amsterdam cuando la site ia es un colonia nederlandes.

## Lias
* Wikimedia Commons – fotos de stradas e canales
* Wikimapia – fotos prendeda par un satelite jeografial
Analise matematical

La **analise matematical** es la ramo de matematica consernante limitas e teorias relatada, como diferensia, integra, mesura, series infinita e funsionas analisal.

Esta teorias es usual studiada en la contesto de numeros e funsionas real e complicada. La analise ia evolui de calculo, cual es asosiada a consetas fundal e tecnicas de analise. Analise pote es distinguida de jeometria, par contrasta, lo pote es aplicada a tota spasio de ojetos matematical cual ave un defini de prosimia (un spasio topolojial) o distantias spesifada entre ojetos (un spasio metral).

## Istoria

## Consetas importante
### Analise numeral
La analise numeral es la studia de algoritmos cual usa aprosimi numeral (en contrasta con manipulas simbolin jeneral) per la problemes de analise matematical (distinguinte de matematica discreta).

## Otra aplicas
### Siensas fisical
La majoria de la mecanica clasica, relativia, e mecanica cuantal es basida en analise aplicada, e egalis diferensial plu esata. Esemplos de egalis diferensial importante inclui la lege du de Newton, la egali de Schrödinger e la egalis de campo de Einstein.

La analise funsional es ance un fator xef en mecanica cuantal.

## Lia esterna
* Analise fundal: Introdui a analise real par Jiri Lebl (Creative Commons BY-NC-SA)
Anatole France

**Anatole France** (1844–1924) ia es un noveliste franses, ci es frecuente regardada como la scrivor franses la plu grande de la sentenios 19 tarda e 20 temprana. El ia nase en Paris. En sua novel prima, *La crimin de Sylvestre Bonnard* (1881), el ia mostra un belia de moda, un ironia sutil e mordente, e un compatia vera cual ia deveni la cualias distinguinte de sua operas plu tarda. On ia eleje el a la Academia Franses en 1896. En 1921, el ia gania la premio Nobel de leteratur.

Entre sua scrives en sua anios media es la grupo de cuatro novelas *Un raconta contempora* (1897–1901), un analise sever de la efetos violente de la caso de Dreyfus sur la vive franses. En sua operas plu tarda, France ia luta per la causas umana. El ia fa apelas impresante en sua scrives per la librias sivil, la instrui poplal, e la diretos de laborores. El ia ataca con satira amarga e briliante la insultas sosial, politica e economial de sua tempo. Entre sua scrives plu tarda e fasinante es la novelas *La isola de pinguines* (1908), *La revolta de la anjeles* (1914), e *La dios es side*.
Anatolia

**Anatolia** es la penisola la plu ueste de Asia, a sude de la Mar Negra e a norde de la Mar Mediteraneo, cual formi la plu de Turcia moderna. Lo es ance conoseda como "Asia Minor", "Turcia Asian", "la penisola anatolian" o "la plano anatolian".

La rejion es bordada par la Mar Negra a la norde, la Mar Mediteraneo a la sude e la Mar Ejeo a la ueste. La Mar Marmara formi un lia entre la Mares Negra e Ejeo tra la Stretos Bosporo e Dardanelia, e separa Anatolia de Tracia sur la continente european.

Tradisional, on regarda Anatolia como estendente en la este asta un linia entre la Golfo Iskenderun e la Mar Negra asta la Montania Haieren (Haiastan Major). Esta rejion es aora nomida e xef situada en la rejion Anatolia Este de la norde-este estrema de Turcia, e lo converje con la Caucaso – un area cual ia es asorbeda en la rejion Transcaucasia de la Impero Rusce en la sentenio 19. Tal, tradisional, Anatolia es la teritorio cual composa aprosima la du tris ueste de la parte asian de Turcia.

An tal, de pos la Jenoside Haieren e la declara de la Republica Turces en 1923, la Montania Hairen es renomida como Anatolia Este par la governa turces, e on regarda comun Anatolia como sinonim con Turcia asian, cual formi cuasi la intera de la pais; sua bordas este e sude-este es jeneral suposada como egal a la fronteras turces con Sacartvelo, Haiastan, Azerbaidjan, Iran, Irac e Suria, en dirije de orolojo.

La abitores antica de Anatolia ia parla la linguas anatolian, aora estinguida, per cual la lingua elinica ia sustitui jeneral, comensnate en anticia clasica e continuante en la periodos eliniste, roman e bizantian. La turcesi de Anatolia ia comensa su la Impero Seljuk en la tarda de la sentenio 11, e ia continua su la Impero Osmanian entre la temprana de la sentenio 14 e la temprana de la 20. An tal, alga linguas nonturcica es ancora parlada oji par minorias en Anatolia, incluinte curdi, asirian, haieren, arabi, laz, cartuli e elinica.
Anatomia

**Anatomia** (de la parola elinica ἀνατομία o anatomia, cual sinifia "talia en partes") es un ramo de biolojia cual studia la strutur e organiza de cosas vivente.

Anatomia es divideda en multe partes. Per esemplo, la anatomia de animales es nomida "zotomia"; la anatomia de plantas es nomida "fitonomia". Si la studia es de un spesie o un otra, esta es nomida "anatomia spesial". Si la studia es entre spesies, esta es nomida "anatomia comparante". La anatomia de umanas es nomida (par alga siensistes) antropotomia. Un parte importante de la anatomia de umanas es la anatomia patolojial, la studia de organos malada.

La istoria de anatomia es marcada par un comprende progresiste de la funsionas de la organos e strutures de la corpo umana. La metodos ance boni multe, avansante de la esamina de animales par la sesioni de corpos mor a la tecnicas de de imaji medical en la sentenio 20 como raios X e ultrasona.

Anatomia e fisiolojia, cual studia (en ordina) la strutur e la funsiona de la organismes e sua partes, fa un par natural de campos relatas, e los es frecuente studiada en junta.

Derivada de la elinica ἀνατομή anatomē "sesioni" (de ἀνατέμνω anatémnō "me talia a pesos, me talia abrinte" de ἀνά aná e τέμνω témnō "me talia") , anatomia es la studia siensal de la strutur de organismes incluinte sua sistemas, organos e texedas.

## Etimolojia

Derivada de la elinica ἀνατομή anatomē "sesioni" (de ἀνατέμνω anatémnō "me talia a pesos, me talia abrinte" de ἀνά aná e τέμνω témnō "me talia") , anatomia es la studia siensal de la strutur de organismes incluinte sua sistemas, organos e texedas.

## Vide ance
*Sistem de dijesta
**Stomaco
**Figato
**Pancreas
**Intestin magra e Intestin spesa
*Musculo e Sistem de musculos
*Oso e Sistem de osos
**Cranio
*Sistem de reprodui de femes
*Sistem de reprodui de omes
*Nervo e Sistem de nervos
**Serebro
**Medula spinal
**Oio
**Orea
*Sistem de sirculi
**Cor
*Pulmon
*Sistem limfal e Nodo limfal
*Glande e Glandes umana
*Pel
Andalusia

**Andalusia** (espaniol: *Andalucia*) es un comunia autonom de Espania. Andalusia es tradisional un rejion cultival, comparada con la resta de Espania e de Europa. Esta rejion ave un cultur rica e un identia cultural forte.

## Simboles
La bandera ofisial de Andalusia es formida de tre bandas orizonal, en la ordina verde-blanca-verde. Lo ia es creada per Blas Infante e aprobada par la Asembla de Ronda (un asembla de nasionalistes andalus en Ronda). La verde simboli unia e espera; la blanca simboli pas e conversa.

La scermo eraldial de Andalusia mostra un figur de Hercule con du leones entre la du colonas de Hercule cual la tradision situa a ambos lados de la Streta Jibraltar.

La imno ia es composada per José del Castillo Díaz (diretor de la Banda Munisipal de Sevilla, conoseda como *Maestro Castillo*), con testo per Blas Infante.

## Leteratur
Andalusia ia ave un rol importante en la istoria de la leteratur espaniol, an tal no tota la leteratur importante relatada con Andalusia ia es scriveda en espaniol. Ante 1492, lo ia esiste un leteratur scriveda en arabi. Alga autores arabi naseda en la rejion inclui Ibn Hazm, Ibn Zaydun, Ibn Tufail, Al-Mu'tamid, Ibn al-Khatib, Ibn al-Yayyab, e  Ibn Zamrak o la poesistes ivri Solomon Ibn Gabirol. Ibn Quzman, de la sentenio 12, ia scrive poesias en arabi demotica de Andalusia.

En 1492 Antonio de Nebrija ia publici sua *Gramática de la lengua castellana*, la obra un de esta tipo per un lingua european moderna. En 1528 Francisco Delicado ia scrive *La lozana andaluza*, un novela simil a *La Celestina*, e en 1599 Mateo Alemán ia scrive la parte un de *Guzmán de Alfarache*.
Andes

La **Andes** es la cadena de montes continental la plu longa en la mundo. Los formi un montania continuante longo la borda ueste de America Sude. La cadena ave un longia de sirca 7000 km, un largia de sirca 200 a 700 km (lo es la plu larga entre la latitudes 18°S e 20°S), e un altia promedia de sirca 4000 m. La Andes estende de norde a sude tra sete paises de America Sude: Venezuela, Colombia, Ecuador, Peru, Bolivia, Arjentina e Txile.

A longo, la Andes es divideda en alga cadenas plu peti, separada par depresas interveninte. La Andes es la loca de alga planos alta – de cual alga conteni sites major como Quito, Bogotá, Arequipa, Medellín, Sucre, Mérida e La Paz. La Altiplano ("plano alta") es la numero du de la plu altas de mundo, pos sola la plano bod. On grupi la cadenas plu peti en tre divides major longo sua clima: tropical, seca e pluvosa.

La monte la plu alta estra Asia, Monte Aconcagua en Arjentina, asende a altia de sirca 6961 m supra la nivel de mar. La apico de Chimborazo en la Andes ecuadoran es plu distante de la sentro de la Tera ca cualce otra loca a la surfas de la Tera, par causa de la bulto ecuatoral cual resulta de la jira de la Tera. La volcanes la plu alta es en la Andes, incluinte Ojos del Salado a la frontera Txile–Arjentina, cual asende a 6893 m.

La Andes es ance un parte de la Cordiliera American, un serie cual continuante de cadenas de montes cual formi la "spina dorsal" ueste de America Norde, America Sentral, America Sude e Antartica.

## Etimolojia
La nom "Andes" veni cisa de la nom cetxua per un de la cuatro areas de la Impero Inca, la *anti* ("culmine alta"). Un otra teoria es ce la parola veni de castilian, do *anden* sinifia "teraza" – la incas ia construi terazas en la montania.
Andora

**Andora**, ofisial la **Prinsia de Andora** (*Principat d'Andorra* en catalan) es un pais en Europa locada en la Montes Pirineo entre Frans e Espania. La pais es crededa a ia es creada par Carlo la grande. Lo ia es governada par la Conte de Urgell asta 988, cuando lo ia es transfereda a la bispia catolica de Urgell. La Prinsia corente ia forma par un constitui en 1278. La Prinsia es governada par du prinses: la bispo catolica de Urgell en Catalunia, Espania, e la presidente de Frans.  

La Prinsia es un de la pais plu peti de la mundo, e es governada per un sistem unica. La area es sirca 468 cilometres cuadrida. La cuantia de popla, en la anio 2006, ia es sirca 71 201 persones. La site capital es Andorra la Vella, e lo es la capital plu alta en Europa. La lingua ofisial es catalan, ma espaniol, franses, e portuges es comun parlada.  

## Istoria
Lo es diseda ce Carlo la grande ia dona a la popla andoran sua pais par intercambia per luta contra la muslimes.

Ante 1095, Andora ia no ave proteje militar. La Senior de Caboet e la bispo de Urgell ia deside governa junta Andora. En 1607 Henry 5 de Frans ia dise ce la xef de stato franses e la bispo de Urgell ta es coprinses de Andora.

Andora ia declara gera contra Deutxland imperal en la Gera Mundal 1. Lo ia no luta. Los ia resta contra Deutxland asta 1957 car los ia no es en la Trata de Versailles.
Andora no ave armada. Frans e Espania aida en sua defende. La pais ave un forte de polisia de 295.

## Parocias
Andora ave sete parocias:
* Andorra la Vella
* Canillo
* Encamp
* Escaldes-Engordany
* La Massana
* Ordino
* Sant Julià de Lòria

## Jeografia
Andora es locada en la Pirineo. Coma Pedrosa es la monte la plu alta.

## Sites
La sites xef es:
Anaxagora

**Anaxagora** (elinica: Ἀναξαγόρας) ia es un filosofiste presocratal. Naseda en Clazomene en la Impero Persian (oji Urla, en Turcia), el ia es la prima ci ia porta filosofia a Atina. Longo Diogene Laertio e Plutarco, el ia es acusada de nonrelijiosia e escluida en Lampsaco.

Respondente a la declaras de Parmenide sur la posiblia de cambia, Anaxagora ia descrive la mundo como un misca de ingredientes nonmortal prima, do la varia material ia nunca causada par un presentia asoluta de un ingrediente esata, ma plu esata par sua domina relativa sur la otra ingredientes en sua parolas, "cada un es... acel cosas de cual on ave plu en lo". El ia introdui la conseta de *Nous* (Mente) como un fortia ordinante, cual ia move e ia separa de la misca orijinal, cual ia es omojen o casi omojen.

El ia dona un numero de esplicas siensal nova de fenomenos natural. El ia produi un esplica coreta de eclises e ia descrive la sol como un masa focosa plu grande ca la Peloponeso, como ance ia atenta esplica la arcos de sielo e meteores.

## Bibliografia
### Editas
* Curd, P. (2007) *Anaxagoras of Clazomenae: Fragments.* Text and Translation with Notes and Essays. Toronto: University of Toronto Press.
* Diels, H. & Kranz, W. (1974) *Die Fragmente der Vorsokratiker.* Berlin: Weidmann.
* Jöhrens, O. (1939) *Die Fragmente des Anaxagoras*. Bochum-Langendreer: Heinrich Pöppinghaus.
* Lanza, D. (1966) *Anassagora: Testimonianze e Frammenti.* Florence: La Nuova Italia.
* Sider, D. (2005) *The Fragments of Anaxagoras*. Edition, Introduction and Commentary. Sankt Augustin: Academia Verlag.
Anaximandro

**Anaximandro** (611–549 aec) ia es un filosofiste elinica de Mileto, la site la plu rica de Ionia (aora la costa ueste de Turcia).  El ia es un studiante de Tales. El es famosa per desinia la mapa prima conoseda de la Tera.

Un materialiste como Tales, Anaximandro ia ajunta ideas como evolui. La universo ia comensa como un masa nonformida e infinita, cual ia developa tra tempo a la Tera cual nos conose. Ma el ia dise ce la Tera va deveni denova un masa nonformida en la futur.

El ia crede ce la mundo ia comensa como un licuida. Alga partes de esta ia deveni tera, e alga partes ia deveni aira. Organismes ia comensa ance en la mar, e ia deveni sola lenta animales de la tera e avias de la aira.
Anglicanisme

**Anglicanisme** es un ramo de cristianisme, fundida par Henry 8, re de England. Lo es la eglesa ofisial de England. Lo ave 70 000 000+ membros e es la eglesa sinco de la plu grandes sur la planeta.

En la pensa de multe persones, anglicanisme es "un misca de catolicisme e protestantisme" car lo sembla ambos combinada. Anglicanisme no intende restora la cristianisme orijinal ma perdeda; lo es un forma de cristianisme cual veni de la dias de misionores roman a England.

A pos la Revolui American, la congregas anglican en la Statos Unida e en America brites (cual pos ta formi la base de la pais cual oji es Canada) ia es cada reconstituida en eglesas autonom con sua propre bispos e strutures de autogoverna, esta ia es conoseda como la Eglesa Episcopalian de Statos Unida e la Eglesa Anglican de Canada. Tra la estende la Impero Brites e la ativia de la misiones cristian, esta model ia es adotada como model por eglesas nova, spesial en Africa, Australasia e la Pasifica. En la sentenio 19, la terma anglicanisme ia es creada per descrive la tradision relijial comun de esta eglesas, como ance acel de la Eglesa Episcopalian Scotes, an si lo ia nase ante ce la Eglesa de Scotia, ia deveni reconoseda como compartinte esta identia comun.

## Etmilojia
La parola "anglican" ia orijina en la frase en latina medieval *ecclesia anglicana*. esta frase data de la Magna carta (1215) e ante, cual sinifia "eglesa engles".

## Defini
La anglicanisme, en sua strutures, teolojia e formas de adora, es comprendeda como un tradision cristian separada representante la media entre lo ce es persepida como la estremas de la alegas de la catolicisme de la sentenio 16 e la varias luteran e reformida de la protestantisme de acel epoca. Como tal, lo es frecuente refereda como un "via media" entre esta tradisiones.

## Referes
Anglosasones

La **anglosasones** ia es un popla ci ia abita en Britan de la sentenio 5. Los ia es composada par poplas de tribus germanica ci ia migra a la isola de la continente european, sua desendentes, e poplas brites nativa ci ia adota alga aspetas de la cultur e lingua anglosason. Istorial, la periodo anglosason indica la periodo en Britan entre sirca 450 e 1066, pos sua coloni inisial e asta la concista normande. La periodo anglosason temprana inclui la crea de la nasion engles, con multe de la aspetas cual survive oji. En esta periodo cristianisme ia es instituida e on ia ave un developa importante de leteratur e lingua como ance de constituis e leges. La terma anglosason es poplal usada per refere a la lingua parlada e scriveda par la anglosasones en England e Scotland este entre a la min la media de la sentenio 5 e la media de la sentenio 12. En usa erudita, lo es plu comun nomida engles antica.

La identia cultural de la anglosasones ia developa de grupos diverjente en asosia con la adota de cristianisme, e ia es integral con la institui de renas diversa. Menasada par la invades dansce e la ocupa militar de England este, esta identia ia es reinstituida: lo ia domina asta la concista normande. La cultur anglosason vidable pote es videda en la cultur material de construidas, moda, testos luminada e benes de tomba.

La terma "anglosason" (*Anglo-Saxon*) suposa ce la parolas anglos, sasones o anglosasones ave la mesma sinifia en tota fontes. Esta terma ia comensa es usada sola en la sentenio 8 per distingui la grupos "germanica" en Britan de los en la continente european.
Angola

**Angola** es un pais en Africa. La capital es Luanda.

La area es sirca 1 246 700 cilometres cuadrida e la cuantia de abitores, en la anio 2007, ia es sirca 12 263 596 persones.

La linguas major es portuges, bantu, etc.

Angola es membro de la Uni African, la Comunia de Paises de Lingua Portuges, la Uni Latina, la Zona de Coopera e Pas de Atlantica Sude e la Comunia de Developa de Africa Sude.

## Etimolojia
La nom Angola veni de la nom portuges colonial *Reino de Angola*, cual ia apare tan temprana como en la constitui de Dias de Novais de 1571. La toponim ia deriva de la titulo *ngola* cual ia ave la res de Ndongo. Lo ia es un rena en la montanias, entre la rios Kwanza e Lukala, cual ia xerca plu nondepende de la re de Kongo en la sentenio 16.

## Istoria
Angola moderna  ia es poplada xef par coicoi e san nomada ante la ariva de la prima migras bantu. La coicoi e la san ia no es cultivores no pastores, ma los ia ave un modo de vive de xasores-coliores. Los ia es deslocada para la poplas bantu ci ia veni de la norde, la plu parte de los ia orijina en lo ce oji es Nijeria norde-ueste e Nijer sude. La parlores de linguas bantu ia introdui la cultiva de bananas e taro, como ance manadas de boves, a la montanias sentral de Angola e a la plano de Luanda.

A la rejion oji conoseda como Angola ia ariva la esploror portuges Diogo Cão en 1484. La coloni portuges, cual ia comensa e, en multe sentenios, ia es limitada a la costa asta la comensa de la sentenio 19, cuando la colonistes european ia comensa a entra a la interna. Como colonia portuges, Angola ia no inclui la fronteras de aora asta la sentenio 20 temprana, seguente la resiste de grupos como la Cuamato, la Kwanyama e la Mbunda. En 1975 la nondepende ia es otenida su un stato marxiste-comuniste de un sola partito, suportada par la Uni Soviet e Cuba a pos un gera anticolonial. An tal, la pais ia deriva a un gera interna cual ia dura asta 2002. De alora, lo ia deveni un republica presidental unida relativa stable.

## Jeografia
Angola es la pais 23 plu grande en la mundo. Lo ave fronteras con Namibia a sude, Zambia a este, la Republica Democrata de Congo a norde-este e la Mar Atlantica Sude a ueste.

## Clima
La temperatur promedia en la costa es de 16°C en inverno e 21°C en estate. Lo ave du saisones: seca (de maio a otobre) e pluvosa calda (novembre a april).
Anio de lus

La **anio de lus** es un unia de longia usada per espresa distantias astronomial. Lo es sirca 9,5 mil milion milion cilometres. Como definida par la Uni Astronomial Internasional (UAI), un anio de lus es la distantia tra cual lus viaja en un vacua en un anio julian (365,25 dias). Car lo inclui la parola "anio", a veses la terma "anio de lus" es malcomprendeda como un unia de tempo.

Anios de lus es la plu comun usada cuando on espresa distantias a stelas o otra distantias de scala galasial, spesial en publicis nonspesialiste o de siensa popular. La unia usual usada en astrometria profesal es la parsec (sirca 3,26 anios de lus).

Como definida par la UAI, la anio de lus es la multipli de la anio julian (365,25 dias, diferente de la 365,2425 dias de la anio gregorian) par la rapidia de lus (299 792 458 m/s). Ambos valuas es incluida en la Sistem UAI de Constantes Astronomial de 1976, usada de pos 1984. De esta, on pote deriva la convertis seguente.

:

## Istoria

La anio de lus ia apare como unia a alga anios pos la mesura susedosa prima de la distantia a un stela otra ca la Sol, par Friedrich Bessel en 1838. La stela ia es 61 Cygni, e el ia usa un eliometre de 160 mm desiniada par Joseph von Fraunhofer. La unia la plu grande per espresa distantias tra la spasio a acel tempo ia es la unia astronomial, egal a la raio de la orbita de la Tera (1,5×108 km). En acel termas, calculas trigonometrial fundida sur la paralax de 61 Cygni (0,314 secondos de arco) ia mostra ce la distantia a l stela es 660 000 unias astronomial (9,9×1013km).

Bessel ia ajunta ce lus usa 10,3 anios per traversa esta distantia. El ia reconose ce sua lejores va gusta la imaje mental de la tempo aprosima de traversa de lus, ma el ia asteni de usa la anio de lus como unia. Cisa el ia prefere no espresa distantias en anios de lus car esta ta mali la esatia de sua datos de paralax, par causa de multipli par la rapidia de lus, un parametre nonserta. La rapidia de lus no ia esata sabeda en 1838; sua valua ia cambia en 1849 (Fizeau) e 1862 (Foucault). On ancora no ia regarda lo como un constante fundal de natur, e la move de lus tra la eter o spasio ia es ancora enigmosa.

An tal, la anio de lus ia apare como unia en 1851, en deutx, en un article astronomial popular par Otto Ule. Ule ia esplica la paradox ce la nom de un unia de distantia conteni "anio" par compara lo a un *Wegstunde* (un ora de pasea sur via). Un libro astronomial popular e contempora deutx ia nota ance ce "anio de lus" es un nom strana. En 1868, un jornal engles ia eticeti la anio de lus como un unia usada par deutxes. Arthur Eddington ia descrive la anio de lus como un unia nonoportun e nonpertinente, cual ia pasa de usa popular per apare en investigas tecnical a veses.

An si astronomistes moderna prefere tipal usa parseces, anios de lus es ancora popular usada en parla sur la estendes de spasio interstelal e intergalasial.
Anseong

**Anseong** (안성시, japanes安城市) es un site en la provinse de Gyeonggi-do en Corea Sude, sirca 80 km a sude de la capital Seoul. Sua cuantia de abitores en 2004 ia es 156 839. Sua coordinas jeografial es 37°0′N, 127°16′E.

Anseong publici se como "la Site de Mestres". On conose lo per sua produi de benes de laton, e sua artisania. De la tarda de primavera asta la autono, Anseong presenta sua Festa Namsadang Neuri.

La cultiva campal de Anseong envolve la crese de peras, uvas, jinsen e ris.

## Istoria moderna

En 1963, la vila Yongin ia es asorbeda par Anseong. A acel tempo, Anseong ia es un contia.

En 1983, ses vilas ia es sededa par Anseong e ia deveni un distrito de Pyeongtak.

En 1998, la contia Anseong ia deveni un site.

## Lias esterna
*Loca de rede ofisial
*Galbijim wiki paje supra Anseong
Anseriformo

La **anseriformos** es un ordina de avias con sirca 150 spesies en 3 familias – la animido, la anseranatido, e la anatido (con 140 spesies de patos, gansos e sinies). Tota la spesies es ajustada per vive a la surfas de la acua. Tota ave pedes como la pato per nada capas.

* Familia Animido: crior
* Familia Anseranatido: ganso pigin
* Familia Anatido: pato (jeneral)
** Sufamilia Dendrosignino
** Sufamilia Talasornino
** Sufamilia Anserino: sinie e ganso
** Sufamilia Stictonetino
** Sufamilia Plectropterino
** Sufamilia Tadornino
** Sufamilia Anatino
** Sufamilia Aitino
** Sufamilia Mergino: pato de mar
** Sufamilia Oxiurino
* Familia Dromornitido (estinguida): incluinte la dromorno, cual ia es sirca 3 metre de altia.
* Familia Presbiornitido (estinguida): incluinte la plu vea anseriformo conoseda, uilaru.
Anguila

**Anguila** (en engles: *Anguilla* /æŋˈɡwɪlə/) es un grupo de sinco isolas en la Mar Caribe. La isolas es governada par Rena Unida. Lo es un de la plu norde de la Isolas Suventa de la Antiles Minor, a la este de Porto Rica e la Isolas Virjin, e a la norde de San Martin. La capital es The Valley. La area es sirca 102 cilometres cuadrida e la cuantia de abitores, en la anio 2007, ia es sirca 13 677 persones. La lingua major es engles.

Anguila ia deveni un paradiso finansial multe popular, car lo ave no imposta direta sur o persones o corporas. En april 2011, par causa de un manca cresente, lo ia introdui un "Interim Stabilisation Levy" ("imposta per stabli tempora"), la forma prima de imposta de revenu en Anguila.

## Etimolojia
La nom "Anguila" en espaniol sinifia *angila* e la isola ia es nomida tal car lo ave acel forma.

## Istoria
La data de la coloni european es nonserta: alga fontes dise ce Colombo ia vide la isola en sua viaja du en 1493, en cuando otras dise ce la esploror european un de la isolas ia es la nobil e mercator ugonote franses René Goulaine de Laudonnière en 1564.

Lo ia es parte de lo ce oji es San Kitts e Nevis, ma los ia separa en 1980. Angila ia vole resta parte de Rena Unida, e San Kitts e Nevis ia vole es nondependente.

## Politica
La rea de Rena Unida es la gidor de Anguila, ma labora tra la governor. El nomi la governor, ci ia labora ala en sua loca. La legeria es elejeda par la popla, con 11 membros, e es nomida Casa de Asembla.

## Economia
La du ativias economial xef es pexa e turisme.

## Cultur
La plu parte de la popla es es negra, desendentes de la sclavos transportada de Africa. Un 3.74% es blanca e un 4.65%, de raza miscada. La reliijo xef es la protestante e parla engles.

La majoria de abitores es cristian: un 29% es anglican, un 23,9% es metodiste. Otra eglesas en la isola inclui adventistes, batistes e catolicas. La isola ave un comunia peti de rastafaris.

La cosina anguilan ave influes caribe, african, espaniol, franses e engles.

La corsa de barcos es la sporte nasional. Criceto es ance popular, como en otra colonias brites pasada.